**ՀԻՄՆԱՎՈՐՈՒՄ**

**«ԶԲՈՍԱՅԳԻՆ ԱՆՎԱՆԱԿՈՉԵԼՈՒ ՄԱՍԻՆ» ՄԵՂՐԻ ՀԱՄԱՅՆՔԻ ԱՎԱԳԱՆՈՒ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ ԱՆՀՐԱԺԵՇՏՈՒԹՅԱՆ ՄԱՍԻՆ**

Որոշման նախագծի ընդունման անհրաժեշտությունը պայմանավորված է հետևյալով.

2024 թվականի նոյեմբերի 21-ին Մեղրիի պատվիրակության Ֆրանսիա կատարած այցի ընթացքում Հայաստանի Հանրապետության Սյունիքի մարզի Մեղրի համայնքի Մեղրի և Ֆրանսիայի Բրոն քաղաքների միջև ստորագրվել է ապակենտրոնացված համագործակցության համաձայնագիր և Բրոնի քաղաքապետարանին կից զբոսայգիներից մեկը հանդիսավորությամբ անվանակոչվել է Մեղրի քաղաքի անվամբ։ Այս խորհրդանշական քայլը հստակ ուղերձ էր՝ խաղաղության, համերաշխության և միասնական արժեքների շուրջ միավորման վերաբերյալ։

Կողմերը համաձայնել են համագործակցության՝ հետևյալ թեմատիկ առաջնահերթությունների շուրջ.

* Ֆրանկոֆոնիայի և ֆրանսերենի ուսուցման զարգացում և խթանում,
* Կրթության, մանկության և երիտասարդության ոլորտում փոխանակումներ, ներառյալ երիտասարդների մասնագիտական վերապատրաստումը,
* Տնտեսական զարգացում, մասնավորապես՝ գյուղատնտեսության ոլորտում,
* Կայուն զբոսաշրջության զարգացման շրջանակներում փոխանակումներ,
* Ինստիտուցիոնալ, միությունների միջև և մշակութային փոխանակումներ,
* Առողջապահության ոլորտում փոխանակումներ, ներառյալ՝ բուժման հասանելիության բարելավումը

և ցանկացած ոլորտ, որը հետագայում Կողմերը կցանկանան խթանել:

Նման փոխադարձ հարգանքի և բարեկամության դրսևորումը արժանի է հավասար վերաբերմունքի։

Մեղրի համայնքի և Ֆրանսիայի Բրոն քաղաքի միջև հաստատված հարաբերությունները արտացոլում են համայնքների միջև ամուր բարեկամությունը, մշակութային, սոցիալ-տնտեսական կապերի զարգացումը, ինչպես նաև գերազանցում են համայնքային համագործակցության սահմանները․ դրանք հանդիսանում են ժողովուրդների միջև բարեկամության, մշակութային երկխոսության և փոխադարձ հարգանքի վառ արտահայտություն։

Այս կապի խորացման և հավասար արժևորման համար առաջարկվում է Մեղրի քաղաքի զբոսայգին անվանակոչել «Բրոն քաղաքի անվան զբոսայգի»։ Այս անվանակոչումը ոչ միայն արձագանք է Բրոնի կողմից արված բարեկամական ժեստին, այլև հստակ ուղերձ, որ ժողովուրդների միջև կամուրջներ կառուցելը իրական է, եթե դրանք կառուցվում են բարեկամության, փոխվստահության և ընդհանուր տեսլականի վրա։

Մեղրիում զբոսայգու անվանակոչումը Բրոն քաղաքի անունով ևս մեկ քայլ կլինի միջազգային համագործակցության ամրապնդման և խաղաղության գաղափարի տարածման ուղղությամբ, կդառնա ոգեշնչող խորհրդանիշ ապագա սերունդների համար, վկայակոչելով, որ անգամ աշխարհագրորեն հեռու գտնվող համայնքները կարող են լինել մտերիմ, երբ գործում են խաղաղության և հարգանքի սկզբունքներով։

Ելնելով վերոգրյալից՝ Մեղրի համայնքի ավագանու հաստատմանն է ներկայացվում «Զբոսայգին անվանակոչելու մասին» ավագանու որոշման նախագիծը:

**ՏԵՂԵԿԱՆՔ**

**«ԶԲՈՍԱՅԳԻՆ ԱՆՎԱՆԱԿՈՉԵԼՈՒ ՄԱՍԻՆ» ԱՎԱԳԱՆՈՒ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ ԱՌՆՉՈՒԹՅԱՄԲ ԱՅԼ ԻՐԱՎԱԿԱՆ ԱԿՏԵՐԻ ԸՆԴՈՒՆՄԱՆ ԱՆՀՐԱԺԵՇՏՈՒԹՅԱՆԿԱՄ ԲԱՑԱԿԱՅՈՒԹՅԱՆ ՄԱՍԻՆ**

«Զբոսայգին անվանակոչելու մասին»Մեղրի համայնքի ավագանու որոշման նախագծի ընդունման կապակցությամբ այլ իրավական ակտերի ընդունման անհրաժեշտություն չի առաջանում։

**ՏԵՂԵԿԱՆՔ**

**«ԶԲՈՍԱՅԳԻՆ ԱՆՎԱՆԱԿՈՉԵԼՈՒ ՄԱՍԻՆ» ԱՎԱԳԱՆՈՒ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ ԿԱՊԱԿՑՈՒԹՅԱՄԲ ՄԵՂՐԻ ՀԱՄԱՅՆՔԻ ԲՅՈՒՋԵԻ ԵԿԱՄՈՒՏՆԵՐՈՒՄ ԵՎ ԾԱԽՍԵՐՈՒՄ ՍՊԱՍՎԵԼԻՔ ՓՈՓՈԽՈՒԹՅՈՒՆՆԵՐԻ ՄԱՍԻՆ**

«Զբոսայգին անվանակոչելու մասին»Մեղրի համայնքի ավագանու որոշման նախագծի ընդունման կապակցությամբ Մեղրի համայնքի բյուջեի եկամուտներում և ծախսերում փոփոխություններ չեն առաջանա:

**ՀԱՄԱՅՆՔԻ ՂԵԿԱՎԱՐ՝ Խ. ԱՆԴՐԵԱՍՅԱՆ**